Motoriste gaan opdok weens brandstofheffingsArgieffoto (Foto: Activ-Michoko, Pixabay) Die Automobiel-Assosiasie van Suid-Afrika (AA) het Donderdag gesê motoriste moet hulself vanaf Aprilmaand voorberei op ŉ styging in brandstofpryse, ten spyte daarvan dat die internasionale brandstofprys waarskynlik deur die loop van Maart nóg verder gaan daal. Luidens ŉ verklaring van die AA is dié styging in brandstofpryse te danke aan die brandstofheffings wat vanaf volgende maand met altesaam 52c per liter styg. Die algemene brandstofheffing styg met 22c per liter terwyl die heffing vir die Padongelukkefonds met 30c per liter styg. Volgens die AA sal die basiese prys van petrol na verwagting met 12c per liter daal, diesel se basiese prys met 18c per liter en paraffien met 13c per liter. “Brandstofpryse sal egter ten spyte van dié dalings verhoog as gevolg van die 52c per liter-brandstofheffings wat in Aprilmaand in werking sal tree,” lui die verklaring. Motoriste kan dus ŉ styging van sowat 40c per liter in die brandstofprys verwag wanneer dié brandstofheffings bygereken word. Malusi Gigaba, die destydse minister van finansies, het in Februarie aangekondig dat die algemene brandstofheffing van R3,15 na R3,37 verhoog sal word en dat die heffing vir die Padongelukkefonds van R1,63 na R1,93 verhoog word. Altesaam 38% van die prys vir ŉ liter 93-oktaan-petrol en 39% van ŉ liter loodvrye petrol gaan tans aan brandstofheffings. Volgens die AA sal die prys van petrol in April na verwagting sowat R13,94 per liter wees, insluitend die brandstofheffing. Aan die kus sal 93-oktaan motoriste sowat R13,53 per liter uit die sak jaag. Die AA sê die brandstofheffings is kommerwekkend en sal die armstes die heel ergste beïnvloed. “Die heffings is ver bo die inflasiekoers en sal ander pryse ook indirek beïnvloed – insluitend openbare vervoer. Die armes, wat reeds onder erge finansiële druk gebuk gaan, sal die ergste hiervan afkom aangesien belasting op toegevoegde waarde in dieselfde tydperk na 15% verhoog word. Hierdie heffings sal ongelukkig ŉ selfs swaarder las word vir diegene wat verligting die nodigste het.”